title: Provedbena uredba Komisije (EU) br. 1049/2014 оd 30. srpnja 2014. o tehničkim obilježjima mjera informiranja i obavještavanja javnosti u skladu s Uredbom (EU) br. 514/2014 Europskog parlamenta i Vijeća o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama

text:
               7.10.2014

               HR

               Službeni list Europske unije

               L 291/9

         PROVEDBENA UREDBA KOMISIJE (EU) br. 1049/2014
   оd 30. srpnja 2014.
   o tehničkim obilježjima mjera informiranja i obavještavanja javnosti u skladu s Uredbom (EU) br. 514/2014 Europskog parlamenta i Vijeća o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 514/2014 Europskog parlamenta i Vijeća od 16. travnja 2014. o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama (1), a posebice njezin članak 53. stavak 5.,
   budući da:

               (1)

               Uredbom (EU) br. 514/2014 utvrđuju se opće odredbe za provedbu Fonda za azil, migracije te integraciju i Instrumenta za financijsku potporu u području policijske suradnje, sprečavanja i suzbijanja kriminala te upravljanja krizama.

               (2)

               Potrebno je osigurati prepoznatljivost financijske potpore Unije kako bi se šira javnost bolje upoznala s ulogom Unije u programima financiranja. Mjere informiranja i obavještavanja javnosti stoga moraju sadržavati posebne informacije o aktivnostima Unije, uključujući amblem Unije. Amblem Unije radi dosljednosti treba navesti u standardnom formatu.

               (3)

               Ujedinjena Kraljevina i Irska obvezane su Uredbom (EU) br. 514/2014 te ih stoga obvezuje ova Uredba.

               (4)

               Dansku ne obvezuje Uredba (EU) br. 514/2014 niti ova Uredba.

               (5)

               Kako bi se omogućila brza primjena mjera predviđenih u ovoj Uredbi te kako se ne bi odgađala provedba nacionalnih programa, Uredba bi trebala stupiti na snagu sljedećeg dana od dana objave u Službenom listu Europske unije.

               (6)

               Mjere predviđene u ovoj Uredbi u skladu su s mišljenjem Odbora za Fond za azil, migracije i integraciju te unutarnju sigurnost,

         DONIJELA JE OVU UREDBU:
   Članak 1.
   Tehnička obilježja informiranja i obavještavanja javnosti o projektu
   Sve mjere informiranja i obavještavanja javnosti namijenjene krajnjim korisnicima, potencijalnim krajnjim korisnicima i široj javnosti uključuju:

               (a)

               amblem Europske unije, u skladu s grafičkim standardima utvrđenima u Prilogu i upućivanje na Europsku uniju;

               (b)

               upućivanje na Fond koji podupire projekt kao što je navedeno u Prilogu;

               (c)

               izjavu koju odabire odgovorno tijelo, u kojoj je naglašena dodana vrijednost doprinosa Europske unije.

         Ako je riječ o malim promotivnim artiklima, točke (a) i (c) se ne primjenjuju.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 30. srpnja 2014.

            Za Komisiju

            Predsjednik

         José Manuel BARROSO

      (1)  SL L 150, 20.5.2014., str. 112.

      PRILOG
      UPUTE ZA IZRADU AMBLEMA I DEFINICIJE STANDARDNIH BOJA OPIS SIMBOLA
      Na nebeskoplavoj podlozi 12 zlatnih zvijezda oblikuje krug koji prikazuje povezanost naroda Europe. Broj zvijezda je nepromjenjiv, a broj dvanaest simbolizira potpunost i jedinstvo.
      Sve pojedinosti i smjernice potražite u dokumentu http://ec.europa.eu/dgs/communication/services/visual_identity/pdf/use-emblem_en.pdf
      1.   HERALDIČKI OPIS
      Na nebeskoplavoj podlozi nalazi se krug od 12 zlatnih petokrakih zvijezda čiji se krakovi ne dodiruju.
      2.   GEOMETRIJSKI OPIS
      Amblem ima oblik plave pravokutne zastave čija je širina jedan i pol puta dulja od visine. Dvanaest zlatnih zvijezda raspoređenih na jednakim razmacima tvori nevidljivi krug čije je središte sjecište dijagonala pravokutnika. Polumjer kruga jednak je trećini visine pravokutnika. Svaka zvijezda ima pet krakova čiji vrhovi opisuju nevidljivi krug polumjera jednakog jednoj osamnaestini visine pravokutnika. Sve su zvijezde uspravne, tj. jedan je krak okomit, a dva kraka leže na nevidljivom pravcu koji je okomit na visinu pravokutnika. Krug je uređen tako da su zvijezde raspoređene kao brojčanik na satu. Njihov je broj nepromjenjiv.
      3.   PROPISANE BOJE
      Amblem je u sljedećim bojama:

                  PANTONE REFLEX BLUE za površinu pravokutnika;

                  PANTONE YELLOW za zvijezde.

            Četverobojni postupak
      Ako se upotrebljava četverobojni postupak, napravite dvije standardne boje uporabom četiriju boja četverobojnog postupka.
      PANTONE YELLOW može se dobiti uporabom boje 100 % „Process Yellow”.
      PANTONE REFLEX BLUE može se dobiti miješanjem boja 100 % „Process Cyan” i 80 % „Process Magenta”.
      4.   INTERNET
      U mrežnoj paleti PANTONE REFLEX BLUE odgovara boji RGB:0/0/153 (heksadecimalno: 003399), a boja PANTONE YELLOW odgovara boji RGB:255/204/0 (heksadecimalno: FFCC00).
      5.   JEDNOBOJNI REPRODUKCIJSKI POSTUPAK
      Ako upotrebljavate crnu boju, nacrtajte crni pravokutnik i otisnite crne zvijezde na bijeloj podlozi.
      Ako upotrebljavate plavu boju (Reflex Blue), upotrijebite 100 % Reflex Blue, a zvijezde neka budu bijele.
      6.   REPRODUKCIJA NA PODLOZI U BOJI
      Ako ne postoji druga mogućnost osim pozadine u boji, pravokutnik neka ima bijeli obrub čija širina mora biti jednaka 1/25 visine pravokutnika.
      7.   PRIMJENA TEKSTA O POTVRDI FINANCIRANJA EU-a

         Osnovna pravila

      Najmanja visina amblema EU-a iznosi 1 cm.
      Naziv „Europska unija” uvijek je ispisan u svojem punom obliku.
      Tipografski oblici koji se mogu upotrijebiti na amblemu EU-a jesu sljedeći: Arial, Calibri, Garamond, Trebuchet, Tahoma, Verdana.
      Kurziv, podcrtane varijacije i primjena tematskih fontova nisu dopušteni.

                  —

                  Položaj teksta u odnosu na amblem EU-a nije propisan na neki poseban način, ali tekst ni na koji način ne bi smio zaklanjati amblem.

                  —

                  Veličina fonta trebala bi biti razmjerna veličini amblema.

                  —

                  Boja fonta trebala bi biti plava „reflex blue” (plava boja jednaka boji zastave EU-a), crna ili bijela, ovisno o pozadini.